Babadogtertjie in stormwaterdrein aangetrefArgieffoto ŉ Pasgebore babadogtertjie is Dinsdag verlate in ŉ stormwaterdrein in Port Elizabeth aangetref. Kol. Priscilla Naidu, woordvoerder van die polisie, het gesê ŉ vrou was Dinsdagoggend omstreeks 07:30 besig om met haar hond te stap in Sedanlaan in Lorraine toe sy ŉ baba se gehuil uit die drein gehoor het. Naidu het gesê die vrou het ŉ motoris wat daar verbygery het voorgekeer en saam het hulle die deksel van die drein opgelig. “Hulle het ŉ kaal pasgebore babadogtertjie daar aangetref. Paramedici was op die toneel en die baba is na die hospitaal geneem,” het Naidu gesê. Volgens haar was die naelstring steeds aan die baba vas. Die polisie ondersoek ŉ saak van kinderverwaarlosing.